നടന് റിസബാവയുടെ നിര്യാണത്തില് അനുശോചിച്ച് മുഖ്യമന്ത്രിയും സ്പീക്കറും തിരുവനന്തപുരം: അന്തരിച്ച നടന് റിസബാവയ്ക്ക് ആദരാഞ്ജലികളര്പ്പിച്ച് മുഖ്യമന്ത്രി പിണറായി വിജയനും സ്പീക്കറും എംബി രാജേഷും. നാടക വേദിയില് നിന്ന് ചലച്ചിത്ര രംഗത്തെത്തിയ റിസബാവ ശ്രദ്ധേയമായ കഥാപാത്രങ്ങളിലൂടെ മലയാളികളുടെ ഹൃദയത്തില് ഇടം നേടിയ കലാകാരനാണെന്ന് മുഖ്യമന്ത്രി പറഞ്ഞു. ടെലിവിഷന് പരമ്ബരകളിലെ നിറസാന്നിധ്യമായ അദ്ദേഹത്തിന്റെ വിയോഗത്തില് ദുഃഖിക്കുന്ന എല്ലാവര്ക്കുമൊപ്പം ചേരുന്നു എന്ന് മുഖ്യമന്ത്രി അനുശോചന സന്ദേശത്തില് പറഞ്ഞു. നാടക രംഗത്തുനിന്നും സിനിമാ രംഗത്തെത്തിയ റിസബാവയുടെ ജോണ് ഹോനായ് എന്ന കഥാപാത്രം വില്ലന് സങ്കല്പ്പത്തിന് ഒരു പുതിയ മുഖമാണ് നല്കിയത് എന്ന് സ്പീക്കര് പറഞ്ഞു. വില്ലന്, സഹനടന്, വേഷങ്ങളിലൂടെ മലയാളികളുടെ മനസ്സ് കീഴടക്കിയ റിസബാവയുടെ മരണം മലയാള സിനിമയ്ക്ക് നഷ്ടമാണ്. അദ്ദേഹത്തിന്റെ കുടുംബാംഗങ്ങളുടെയും സിനിമാ സുഹൃത്തുക്കളുടെയും ദുഃഖത്തില് സ്പീക്കറും പങ്ക് ചേരുന്നുവെന്നും സ്പീക്കര് പറഞ്ഞു. കൊച്ചിയിലെ സ്വകാര്യ ആശുപത്രിയില് ഇന്ന് ഉച്ചയോടെയായിരുന്നു അന്ത്യം. വൃക്ക സംബന്ധമായ അസുഖങ്ങളെ തുടര്ന്ന് ഏറെ നാളായി ചികിത്സയിലായിരുന്നു അദ്ദേഹം. രാവിലെ ആരോഗ്യനിലയില് നേരിയ പുരോഗതി ഉണ്ടായെങ്കിലും ഉച്ചയോടെ മോശമാകുകയായിരുന്നു.